
Anne Mæhlum

Flower Power

En kokebok med 56 spiselige blomster

og 95 blomstrende oppskrifter

Fagkonsulent: Pål Karlsen

Hagetulipan


Forord

Man spiser med øynene. I første del av denne boken har jeg samlet 56 gode og vakre blomster som hever matens smak så vel som utseende. Det er en blanding av viltvoksende blomster og dyrkede blomster fra hagen. Noen blomster smaker lite og er mest til pynt, mens andre har skarpe, søte, syrlige eller krydrede smaker. Alle har en plass i mitt hjerte, og disse flotte råvarene er faktisk tilgjengelige fra tidlig vår til sent på høsten, med toppsesong i mai–juli.

Lenger bak i boken får du også 95 enkle og gode oppskrifter på kaker, desserter, salater og andre retter hvor det passer med blomster. De fleste rettene er vegetariske, noen av oppskriftene inneholder fisk. Du kan selvfølgelig bruke andre blomster enn de jeg foreslår, her er det bare å prøve seg frem. I mange av oppskriftene foreslår jeg også alternativer.

Jeg har alltid vært opptatt av blomster, hage, botanikk og ville vekster og er også utdannet sopp- og nyttevekstkyndig. Jeg har skrevet flere bøker om nyttevekster, bær, sopp og hagevekster; du finner en oversikt over disse på side 227. I tillegg er jeg en ivrig hobbykokk som koser meg på kjøkkenet med råvarer fra natur og hage. Jeg oppfordrer deg til å tenke på naturen når du lager mat; økologiske og lokale råvarer er å foretrekke. For at du skal føle deg helt trygg på at dette er sikre blomster å spise, har jeg fått med fagkonsulent Pål Karlsen, som har sjekket at all botanikken stemmer.

Jeg håper denne boken kan inspirere deg til å bruke alle de vakre og gode blomstene vi omgir oss med, fremfor å kjøpe kakepynt. Ta blomsterenga med inn på tallerkenen neste gang du skal dele et måltid med noen. Husk at vakre spiselige blomster får selv kjedelig og enkel mat til å skinne. Flower Power!


Litt om meg

Jeg har alltid vært glad i natur, mat og matlaging, og liker spesielt godt å bruke råvarer fra natur eller hage. Jeg er utdannet art director og jobbet mange år med design og kommunikasjon. De siste 13 årene har jeg jobbet for meg selv som matstylist. Det innebærer blant annet å legge til rette for at fotografer, filmprodusenter, designbyråer og matprodusenter kan ta fristende matbilder. Hvis du vil vite mer om hva det går ut på, sjekk nettsiden annepanne.no.

Dette er min femte bok, og jeg har tidligere gitt ut kokebøker der sopp, nyttevekster og hagevekster har spilt hovedrollen. Denne gangen er det spiselige blomster som er tema.

Ved siden av jobb og bøker er min store lidenskap hage og sanking. Jeg sanker mange råvarer selv, og holder kurs om både sopp og nyttevekster. Mye av mitt ville liv prøver jeg å legge ut på siden min viltgodt.no. Her er det innhold om sopp, nyttevekster og hagevekster, og også spiselige blomster. Besøk gjerne viltgodt.no på nettet, eller følg viltgodt.no på Instagram og Facebook.

Hva smaker egentlig blomster? Noen blomster smaker lite og er mest til pynt, mens andre har både skarpe, søte, syrlige og krydrede smaker. Her får du en veldig forenklet oversikt, og husk at noen av blomstene kan passe i flere kategorier.




	Krydret og smaksrik
	Syrlig og frisk
	Søtlig og parfymert
	Floral og nøytral



	ramsløk

seiersløk

gressløk

kinagressløk

timian

bergmynte/oregano

salvie

korsknapp

vårpengeurt

engkarse

russekål

blomkarse

løkurt

myske

ryllik

prestekrage

løvetann

skvallerkål

ringblomst

fløyelsblom

dill

gulrotblomst
	gjøkesyre

engsyre

oksalis

gullstjerne

spisslønn

blåbærblomst

tulipan

agurkurt

rips

solbær

gjerdevikke

spansk kjørvel

hylleblomst

georginer
	syrin

mjødurt

fiol

dauvnesle

rose

kirsebærblomst

rødkløver
	kornblom

blåklokke

stemorsblom

tusenfryd

nøkleblom

forglemmegei

enghumleblom

geitrams

hagenellik

moskusost

rød jonsokblom

skogstorkenebb

squash

solsikke






Blomster som ingrediens

Mange planter har blomster med vakre former og farger, innbydende lukt og smak som tiltrekker seg pollinatorer, slik at arten kan føres videre. Vi mennesker lar oss også forføre, og vi elsker å omgi oss med blomster i de aller fleste sammenhenger. Mat er intet unntak. Her får du en oversikt over hva du kan gjøre med spiselige blomster, foruten å drysse dem over en rett.

Tørke

Benytt kun kronblader og fordel dem utover en rist, et frottéhåndkle eller kjøkkenpapir. De fleste kronblader er så tynne at de fint kan lufttørke eller eventuelt tørkes i ovn på laveste temperatur og med døra på gløtt. De kan også tørkes i en tørkemaskin beregnet på urter og sopp.

De fleste blomster beholder fargen etter tørking, men lukt og smak kan variere. Tørkede blomster kan brukes i te og krydderblandinger samt til pynt.

Kandisere

Hele spede blomster, som for eksempel fiol, stemorsblom, eller løse kronblader, som for eksempel rosekronblader, dyppes først i pisket eggehvite og drysses deretter med finkornet sukker. Lufttørkes på rist eller bakepapir. Kandiserte blomster er flott og smakfullt garnityr på kaker, desserter og søte retter.

Sylte

Større kronblader og blomsterknopper kan syltes. Både løvetann og prestekrage har knopper som egner seg til sylting, og magnolia har store kronblader som fint kan syltes. Syltede blomster er et spennende og annerledes tilbehør til for eksempel paté, grillmat og salat.

Saft, sirup og gelé

Bruk mest mulig kronblader, fjern mest mulig av stilker og det grønne, som kan være bittert. Her er det litt ulike måter å gjøre det på, alt etter hva du vil lage, men kronbladene trekkes først i (kokende) vann (med eller uten sukker) og siles og kastes etter en tid. Blomstervannet tilsettes sukker og sitron og kokes opp til saft eller kokes ytterligere inn til sirup. Pektin kan også tilsettes, og da får du gelé.

Fritere

De fleste blomster kan friteres. En enkel metode er å dyppe blomstene i pannekakerøre eller frityrrøre og deretter fritere dem i olje. La dem renne av på tørkepapir og server til for eksempel is eller andre desserter. Blomstene blir sprø og rare, men likevel vakre på sin måte, og gode!

Fryse

Blomster egner seg ikke for frysing, de er for sarte og mister form og farge. Men i isbiter kan de være et spennende og vakkert innslag, for eksempel i en drink. Frys ned isbiter på vanlig måte med blomster i vannet. Et tips er å fylle halvveis opp med vann og la det fryse litt før du etterfyller med mer vann og blomster. Da unngår du at alle blomstene flyter opp i toppen.

Smaksatt sukker og salt

Bland/mos blomster med sukker eller salt og kjør i en stavmikser. For eksempel kan du blande timianblomster i salt eller syrinblomster i sukker. Spre utover et bakepapir og tørk i ovn på lav varme til det er knusktørt. Knus blandingen og ha den på glass.

Oppbevaring av blomster

Når du plukker blomster på tur, er det lurt å ha med seg litt utstyr for at blomstene skal holde seg helt hjem til festbordet. Ta med en vannflaske, litt tørkepapir og noen plastbokser med lokk. Brødposer går også an, men er ikke like ideelt med tanke på klemskader. Legg litt papir i bunnen av plastboksene og fukt med litt vann slik at blomstene får fuktighet. Legg blomsterhodene i boksene etter hvert som du plukker dem. Boksene beskytter blomstene mot å bli klemt. Når du kommer hjem, setter du boksene i kjøleskapet. Da kan blomstene holde seg godt i flere dager. Ta en titt, luft og lett på lokket av og til og fjern eventuelle stygge blomster.

Før du plukker

Sjekk at blomstene du vil plukke ikke er fredet eller vokser i et område hvor det ikke er lov å plukke. Plukk bare det du trenger, og ta hensyn til insekter, dyr og fugleliv. Naturen er grei med oss, vær grei tilbake og ha fokus på bærekraftig og sporløs sanking. Har du lyst til å smake på naboens spiselige blomster? Spør! Hageeiere flest er hyggelige folk som alltid liker en hageprat. Visste du forresten at det er lov å høste både blomster og frukt fra trær og planter på offentlige plasser? Men du bør forsikre deg om at plantene og trærne ikke er sprøytet, det gjelder også for vekster i hager og på hagesentre.

Og det viktigste til slutt: Vær alltid 100 prosent sikker på hva du plukker. Selv om man ikke spiser blomster i store mengder, kan enkelte blomster og planter være giftige, også i små mengder. Vær særlig oppmerksom på skjermplantefamilien med selsnepe og giftkjeks.

Hagestemorsblom

